**Slovenski filmski center, javna agencija Republike Slovenije (v nadaljevanju: SFC), objavlja javno povabilo k oddaji idejne zasnove vizualne podobe dogodka »Noč kratkih filmov«**

SFC skupaj s partnerji s področja slovenske kinematografije z dogodkom »**Noč kratkih filmov« (v nadaljevanju: dogodek), ki se bo odvil v mesecu decembru 2015,** predstavlja in praznuje produkcijo kratkih filmov. Dogodek se je v Sloveniji kot maraton kratkih filmov, po zgledu mednarodnega dogodka »Najkrajši dan« (Le jour le plus court), ki se je začel leta 2011 v Franciji, prvič izvedel že v letu 2014 in je potekal v 15 mestih po Sloveniji.

Za dobro prepoznavnost dogodka je ključna njegova vizualna podoba zato se pričakuje, da bo idejna zasnova vizualne podobe dogodka kar najbolje zajela vsebino in sporočilo dogodka. Končna vizualna podoba dogodka bo izdelana v skupnem sodelovanju med SFC in izbranim prijaviteljem idejne zasnove vizualne podobe dogodka.

Končna vizualna podoba dogodka bo morala biti oblikovana tako, da bo primerna za najrazličnejšo uporabo (plakat, programski list, video grafika, pasica, uporaba na socialnih omrežjih, ipd.). Pričakujemo tudi predloge drugih možnosti uporabe končne vizualne podobe za namene promocije dogodka.

Idejna zasnova vizualne podobe mora biti:

* ustvarjena izključno za namen tega javnega povabila;
* hitro prepoznavna in privlačna;
* kreativna in v skladu z vsebino dogodka,

Prijava naj vsebuje:

* prijavnica;
* idejna zasnova vizualne podobe dogodka v PDF formatu;
* cena izdelave vizualne podobe dogodka;
* portfolio (ni obvezna sestavina prijave).

Na javno povabilo se lahko prijavijo fizične in pravne osebe. Na javnem povabilu ne smejo sodelovati člani komisije SFC.

Rok prijave je **10.9.2015**,prijave pošljite na elektronski naslov: ana.lampret@film-center.si, zadeva: »JAVNO POVABILO«.

Dodatne informacije ali pojasnila dobite na zgoraj omenjenem elektronskem naslovu.

O izbiri idejne zasnove vizualne podobe dogodka bo odločala 3 članska strokovna komisija. O izbiri bodo prijavitelji obveščeni preko e-pošte najkasneje do 6.10.2015. SFC si pridržuje pravico, da ne izbere nobene prijavljene idejne zasnove vizualne podobe. S prijaviteljem izbrane idejne zasnove vizualne podobe dogodka, bo SFC sklenil pogodbo.